ЯшIэжь агъэлъапIэ | Адыгэ Макъ\nАвтор: Редакция\t/ 15.05.2019\t/ КЪЭБАРЫКlЭХЭР\t/\nКъулыкъур ахьызэ гъогу инспекторхэу фэхыгъэхэм яшIэжь Адыгеим иполицейскэхэм агъэлъэпIагъ. ГъогурыкIоныр щынэгъончъэнымкIэ Къэралыгъо автоинспекцием истационар постэу Тэхъу­тэмыкъое районым ипоселкэу Инэм дэжь щытым 1998-рэ илъэсым къулыкъур щызыхьыщтыгъэ нэбгыри 4 бзэджашIэхэм щаукIыгъагъ: милицием истаршэ сержантхэу Батмэн ХьакIзеф ыкIи ЛIыIужъу Руслъан, сержан­тэу Гъомлэшк Нурдин, младшэ сержантэу ХьакIэко Джанхъот.\nХабзэ зэрэхъугъэу, мыхэр зыщыфэхыгъэ мафэм тефэу АР-м хэгъэгу кIоцI IофхэмкIэ и Министерствэ иIофышIэхэр а чIыпIэм макIох, яшIэжь агъэ­лъапIэ.\nШъыгъо зэхахьэм хэлэжьа­гъэх министрэм игуадзэу Евгений Долматовыр, ГИБДД-м и ГъэIорышIапIэ ипащэу Александр Курпас, МВД-м иветеранхэм я Совет итхьаматэу ХъутIыжъ Азмэт, МВД-м иотделэу Тэхъу­тэмыкъое районым щыIэм, администрацием яIофышIэхэр, хэкIодагъэхэм яIахьылхэр.\nЗэпэуцужьым хэкIодагъэхэ къулыкъушIэхэм такъикърэ зэрафэшъыгъуагъэхэмкIэ Iофтхьабзэр рагъэжьагъ. Нэужым министрэм игуадзэу Евгений Дол­матовым къэзэрэугъоигъэхэм закъыфигъазэзэ, хэкIодагъэхэ кIалэхэм яIахьыл-гупсэхэм чIэнагъэу ашIыгъэр зэрэгъунэн­чъэр къыхигъэщыгъ.\n— Тиныбджэгъухэу къытхэтыгъэхэм яшIэжь дгъэлъэпIэным мэхьанэ иI. ШIэжьыр щэIэфэ, ащ фэдэ тхьамыкIагъохэр къызэрэмыхъущтхэм тицыхьэ телъ. Мамырныгъэр ыкIи рэхьатны­гъэр тиIэным фэбанэхэзэ зыпсэ зыгъэтIылъыгъэхэм ялIыхъужъныгъэ ащымыгъупшэным тапэкIи ведомствэр ыуж итыщт.\nХэбзэухъумакIохэр сыдигъуи узынчъэхэу IофышIэ къикIы­жьынхэшъ, яунэхэм къякIолIэжь зэпытынхэу Тэхъутэмыкъое рай­он администрацием ипащэу Шъхьэлэхъо Азмэт къафэлъэ­Iуагъ.\nАдыгеим и Къэралыгъо инспектор шъхьаIэу Александр Курпас къызэрэхигъэщыгъэмкIэ, гъогу инспекцием икъулыкъу­шIэхэр бзэджэшIэным ебэныгъэ­ным иапэрэ сатырэ Iутых. Гу­хэкI нахь мышIэми, IэпэIэсэныгъи, шIэныгъи зэраIэкIэлъхэм емы­лъытыгъэу джащ фэдэ гухэкIы­шхохэр мэхъух: зы такъикъым ныхэм акъохэр, кIэлэцIыкIухэм ятэхэр чIанэх.\nОтставкэм щыIэ милицием иполковникэу ХъутIыжъ Азмэт зэрэхигъэунэфыкIыгъэмкIэ, хэкIодагъэхэм яунагъохэм ящыкIэгъэ IэпыIэгъур тапэкIи арагъэгъотыщт.\nШъыгъо зэхахьэм икIэух къу­лыкъушIэу фэхыгъэхэм къафызэIуахыгъэ мыжъобгъум къэгъа­гъэхэр кIэралъхьагъэх.